Poštovani gospodine Biondić,

žao mi je što nikada niste dobili odgovor na Vaš upit odnosno inicijativu i iako ga niste uputili direktno meni, kao gradonačelnik Grada Rijeke ipak Vam se ispričavam zbog tog propusta. No, kao i obično, ne mogu se složiti s vašim tezama.
Naime, naša je država prije svega nastala na golemoj žrtvi tisuća anonimnih, običnih ljudi koji su bez ikakvih kalkulacija i praktički goloruki krenuli u borbu za svoje domove, svoju budućnost, svoje obitelji i prijatelje. Mnogi od njih nikada se nisu vratili, mnogi su teško i trajno ozlijeđeni, a mnogi se i danas svakog dana ponovno bore s posljedicama koje su na njih ostavili užasi s ratišta.
Upravo su oni, po meni, bez ikakve sumnje, kako kažete "stvaraoci moderne hrvatske države", ili su barem prvi u redu za dodjelu takve titule. Siguran sam da velika većina njih na ratišta nije išla zbog Franje Tuđmana već da obrane svoju domovinu i zaista ne vidim kako bi se preimenovanjem trga "osnažio duh pobjedničke vojske".  Stoga ne mislim da je potrebno preimenovanje trgova i ulica ili pak postavljanje bisti i spomenika, na način kako vi to predlažete. Što se tiče samog Franje Tuđmana, on je svakako značajna povijesna figura koja ima svoje mjesto u nastanku naše države. To su neosporne činjenice pa vjerujem da ćete se složiti sa mnom da ih nije potrebno dodatno potvrđivati bistama ili imenovanjem trgova.

Isto tako, moram ukazati i na činjenicu da način na koji želite realizirati svoju inicijativu nije primjeren ni po osnovi motiva ni po osnovi postupka koji se treba provesti. Naime, iako u okviru gradske uprave djeluje komisija koja ocjenjuje inicijative za postavom spomen-obilježja, čini mi se da je ovdje riječ o primjeru intervencije u javnom prostoru koji pretpostavlja provedbu javnog natječaja,bilo umjetničkog, bilo arhitektonskog, kao postupka za dobivanje prihvatljivog rješenja.
Također, bez obzira što iz Vašeg dopisa nisu razvidni izgled obilježja i postamenta, niti su navedeni drugi podaci bitni za odobravanje postave spomenika na javnoj površini (primjerice način izvedbe pričvršćenja, eventualni natpisi i sl.), nedvojbeno je kako je predložena lokacija, između fontana na Jadranskom trgu, izrazito neprikladna. Naime, upravo između fontana, po dijagonali trga, odvija se intenzivan pješački promet, a trg se koristi i za terase, stajalište turističkog autobusa i drugo te se na njemu odvijaju mnogobrojne manifestacije.
I posljednji, no ne i manje važan argument za neprihvaćanje Vaše inicijative jest i činjenica da je stav Odbora za mjesnu samoupravu Gradskog vijeća Grada Rijeke da "prilikom razmatranja prijedloga za preimenovanje ulica ili trgova neće prihvaćati prijedloge koji bi za posljedicu imali da se prilikom preimenovanja ulice ili trga na području grada Rijeke više puta ili nepotrebno mijenja ime javno-prometne površine, osim u slučaju postojanja opravdanih urbanističkih razloga koje stručnim mišljenjem utvrđuje nadležni odjel gradske uprave.“ Naime, iako Gradsko vijeće određuje ime ulice ili trga (parka, avenije, prilaza, stuba…), ono to čini na prijedlog Odbora za mjesnu samoupravu i uz prethodno pozitivno mišljenje mjesnog odbora na čijem se području ulica ili trg nalazi.

S poštovanjem,

Vojko Obersnel, gradonačelnik